Material för Gottesdeensten mit Kinner up Platt

**Beden**

**Mörgens**Leve Gott, mi geiht dat good / un mien Dank an di is groot,
Dat du disse ganze Nacht / hest mit Engels mi bewacht. Amen.

**An Disch**Jede Deerke kriegt sien Eten, jede Blömke drinkt van di.
Hest ok uns noch noit vergeten - danke, Gott, daar frei ik mi.

Gott, du hest uns so vööl geben, wi hebbt genug to´n Leven.
Du büst so leev un groot, du meenst dat mit uns good.

**Gebed „De Schaal“**In d´Kark beden wi. Dat meent: Wi proten mit Gott. Dat maken wi nu mitnanner. Leggt jo Hannen annanner. So, dat dat as´n Schaal utsücht. In de Schaal leggt ji nu, wat ji Gott seggen willt. Dat sall kien anner Minschke hören. JI flüstern dat daar in. Villicht wünscht ji jo wat. Of ji bidden Gott üm wat. Villicht is dat een Geheemnis, dat bloot Gott weten sall.
…
Wenn ji daar wat inleggt hebbt, denn leggt ji de Hannen tosamen. So is dat, wat ji Gott seggt hebbt, fein burgen. Jo Hannen blieben noch so.
„Gott, allns, wat wi di seggt hebbt, dat is bi di good uphoben. Dank di, dat wi mit di proten können. Du büst för uns daar. Amen.“
De Hannen gahn weer open. *Variante:* Wi leggen wat in de Schaal. Wi maken de Ogen dicht un wachen, dat Gott dat to sük nimmt. Denn danken wi hüm.

**För Annern**

Leve Gott, laat mien Ohren hüüt hören, mien Ogen sehn un mien Hart marken, wo een is, de mi bruukt. Amen.

**Mitproten, mitmaken, mitsingen!**

*Een Kind nöömt sien Naam. De annern wiederholen de Naam.* Ja, Jesus hett de Kinner leev. *Dreemal klatschen.* Elker Kind in Stadt un Land. *Dreemal klatschen.*
Wi köönt alltied bi hüm komen, he kennt all uns Namen. Ja, de Kinner sünd in Gott sien Hand. *Dreemal klatschen.*

Kinner, hebbt ji dat wüsst?
*(rechte Hand formt een Nüst)*
As een Vögel in´t Nüst
*(linke Hand formt een Faust as „Vögel“)*Hollt Gott uns in sien Hannen! *(de „Vögel“ leggt sük in dat „Nüst“ van de Naber/de Naberschke)*

Gott geev uns sien Segen un holl sien Hannen över uns! *(Dack över´t Kopp förmen)* Gott wees üm uns to un bewohr uns vör all, wat uns schaaden deit!
*(Hann as ´n Kreis üm de Middent to leggen un sük eenmal dreihen)*
Gott gah mit uns as´n goden Fründ!
*(de Nahber an de Hand faten)*

**Gott sien Leevde is so wunnerbar (Rock my Soul)**

Gott sien Leevde is so wunnerbar, Gott sien Leevde is so wunnerbar,
Gott sien Leevde is so wunnerbar, so wunnerbar groot!
So hoch, nix kann hooger ween,
so deep, nix kann deeper ween,
so wiet, nix kann wieder ween,
so wunnerbar groot!

Gott sien Gootheit, Freden, Fründschaft, Hülp…

**Wenn dor een seggt (Wenn einer sagt, ich mag dich, du)**

Refrain: Lalalalalala….

1. Wenn dor een seggt: Ik mag di, du, ik bün di wirklich good! Denn löppt mi´t lang de Rüch so hitt, denn krigg ik richtig Mood. Lalalalala….

2. Wenn dor een seggt: Ik bruuk di, du, ik schaff dat nich alleen! Denn weet ik, dat ik nödig bün, graad ik un anners keen. Lalalalala….

3. Wenn dor een seggt: Kumm, gah mit mi, tosamen kaamt wi klar! Denn frei ik mi, dat ik bün meent, denn is mi nix to swoor. Lalalalala….

4. Gott seggt an di: Ik bün dien Fründ, ik laat di nich in ´n Stich, un wenn se all di sitten laat, verlaat ik di doch nich. Lalalala….